Document ID: 32011R1084
Publication Date: 2011-10-27

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 1084/2011
tas-27 ta’ Ottubru 2011
li jemenda u jikkoreġi r-Regolament tal-Kummissjoni (KE) Nru 1235/2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta’ prodotti organiċi minn pajjiżi terzi
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jemenda r-Regolament (KEE) Nru 2092/91 (1) u b’mod partikolari l-Artikolu 33(2) u l-Artikolu 38(d) tiegħu,
Billi:
(1)
L-Artikolu 7(2) tar-Regolament tal-Kunsill (KE) Nru 1235/2008 (2) jipprovdi li l-lista tal-pajjiżi terzi rikonoxxuti għandu jkollha l-informazzjoni kollha meħtieġa dwar kull pajjiż terz biex tippermetti li jiġi vverifikat jekk il-prodotti li jitqiegħdu fis-suq tal-Unjoni kinux soġġetti għas-sistema ta’ kontroll tal-pajjiż terz rikonoxxut skont l-Artikolu 33(2) tar-Regolament (KE) Nru 834/2007. It-Tuneżija ttrażmettiet emenda għall-ispeċifikazzjonijiet rilevanti pprovduti fl-Anness III tar-Regolament (KE) Nru 1235/2008 wara li twaqqfet direzzjoni ġenerali ġdida inkarigata mill-biedja organika fid-dipartiment tal-agrikoltura, li sar l-awtorità kompetenti l-ġdida responsabbli għas-sitsema ta’ kontroll fit-Tuneżija.
(2)
Ir-Regolament ta’ Implimentazzjoni tal-Kummissjoni (UE) Nru 590/2011 (3) daħħal test ġdid relatat mal-Kanada fl-Anness III għar-Regolament (KE) Nru 1235/2008. Il-punt “1. Kategoriji tal-prodotti” ta’ dak it-test fih żball billi stabbilixxa punt separat (c) għall-“għalf” bħala waħda mill-kategoriji, filwaqt li dan tabilħaqq jikkostitwixxi wieħed mill-użi possibbli ta’ “prodotti agrikoli pproċessati” msemmija fil-punt 1(b) tal-imsemmi test.
(3)
Il-Kanada informat lill-Kummissjoni li l-lista tal-korpi ta’ kontroll inkluża fl-Anness III għar-Regolament (KE) Nru 1235/2008 tinkludi żball ieħor, peress li l-korp ta’ kontroll “Control Union Certifications” mhuwiex akkreditat mill-Aġenzija Kanadiża għall-Ispezzjoni tal-Ikel biex jipprovdi servizzi ta’ ċertifikazzjoni fil-Kanada.
(4)
Ir-Regolament (KE) Nru 1235/2008 għandu għalhekk jiġi emendat u kkoreġġut kif xieraq.
(5)
Għall-fini taċ-ċertezza legali, id-dispożizzjoni ta’ korrezzjoni stabbilita f’dan ir-Regolament għandha tapplika mid-data tad-dħul fis-seħħ tar-Regolament (UE) Nru 590/2011.
(6)
Il-miżuri pprovduti f’dan ir-Regolament huma skont l-opinjoni tal-Kumitat regolatorju dwar il-produzzjoni organika,
ADOTTAT DAN IR-REGOLAMENT:
Artikolu 1
Dispożizzjonijiet emendatorji
Fit-test dwar it-Tuneżija fl-Anness III tar-Regolament (KE) Nru 1235/2008, il-punt 4 jinbidel b’dan li ġej:
“4. Awtorità kompetenti: Direction générale de l’Agriculture Biologique (Ministère de l’Agriculture et de l’Environnement); www.agriportail.tn”.
Artikolu 2
Dispożizzjonijiet ta’ korrezzjoni
It-test dwar il-Kanada fl-Anness III għar-Regolament (KE) Nru 1235/2008 huwa emendat kif ġej:
(1)
fil-punt 1, il-punti (b) u (c) huma mibdula b’dan li ġej:
“(b)
prodotti agrikoli pproċessati għall-użu bħala ikel u għalf;”.
(2)
Fil-punt 5, jitneħħa s-sitt inċiż “Control Union Certifications (CUC), www.controlunion.com”.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Madankollu, l-Artikolu 2 għandu japplika mit-28 ta’ Ġunju 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ Ottubru 2011.

Metadata:
Eurovoc Level 1 Categories: 100161
100147
100157
100143
Eurovoc Level 2 Categories: 100280
100283
100171
100257
100282
100193
100279
100194
100196
Eurovoc Level 3 Categories: 2735
2119
3489
87
2106
6205
311
614
2200
7207
1615
11
All Eurovoc Categories: 2300
2771
3191
4578
5100
6790
893